हाईकोर्ट ने कहा- अंतिम नतीजे हमारे आदेश पर निर्भर होंगे
West Bengal Panchayat Election result 2023 live: TMC wins 34,000 seats, पश्चिम बंगाल की 63,229 ग्राम पंचायत सीटों में TMC ने 34,359 सीटें जीतीं और 752 सीटों पर आगे चल रही है।
पश्चिम बंगाल की 63,229 ग्राम पंचायत सीटों में से TMC ने 34,359 सीटें जीतीं और 752 पर आगे चल रही है। वहीं भाजपा 9,545 सीटों पर जीत के साथ दूसरे नंबर पर है। वह 180 सीटों पर आगे चल रही है।
ये आंकड़े न्यूज एजेंसी PTI ने बुधवार शाम 5:30 बजे जारी किए थे। उसके बाद से अभी तक कोई जानकारी सामने नहीं आई है।
वहीं, CM ममता बनर्जी ने चुनाव के दौरान हुई हिंसा में मारे गए 19 लोगों के परिजन को 2 लाख रुपए का मुआवजा देने की घोषणा की है। साथ ही सरकारी नौकरी देने का भी वादा किया है।
इधर, चुनाव में हुई धांधली और हिंसा को लेकर दायर 3 जनहित याचिकाओं पर कलकत्ता हाईकोर्ट ने बुधवार को सुनवाई की। कोर्ट ने कहा कि चुनाव के अंतिम नतीजे हमारे आदेश पर निर्भर होंगे।
अंतिम नतीजे हाईकोर्ट पर निर्भर होंगे
कलकत्ता हाईकोर्ट ने बुधवार को राज्य चुनाव आयोग से पूछा कि आखिर आयोग ने केवल 696 बूथों पर दोबारा मतदान करने की घोषणा क्यों की? क्या इसके लिए कोई जांच की गई थी? इसके साथ ही कोर्ट ने हिंसा को लेकर की गई कार्रवाई पर चुनाव आयोग की रिपोर्ट पर भी नाराजगी जताई। कोर्ट ने कहा कि यह रिपोर्ट अधूरी और असंतोषजनक है। कोर्ट ने कहा कि चुनाव के अंतिम नतीजे उसके फैसले पर निर्भर करेंगे। केस में अगली सुनवाई 19 जुलाई को होगी। पूरी खबर पढ़ने के लिए यहां क्लिक करें...
चुनावी हिंसा में अब तक 42 से ज्यादा मौतें
राज्य में अभी भी हिंसा का दौर थम नहीं रहा। बुधवार को TMC पर कांग्रेस कार्यकर्ता राजेश शेख की हत्या का आरोप लगा। वहीं, बम हमले में TMC कार्यकर्ता असिक आलम घायल हो गया। इसे पहले मंगलवार की रात साउथ 24 परगना के दो इलाकों में हिंसा की घटनाएं हुईं। इनमें 3 लोग मारे गए और SP घायल हो गए। इस तरह अब तक चुनावी हिंसा में राज्य में 42 से ज्यादा लोग मारे जा चुके हैं।
सभी पार्टियां एक-दूसरे पर हिंसा करवाने का आरोप लगा रही हैं। भाजपा का कहना है कि TMC के कार्यकर्ता आगजनी और मारपीट कर रहे हैं। वहीं, TMC राज्य में हिंसा के लिए भाजपा और कांग्रेस को जिम्मेदार बता रही है।
ममता ने पूछा- मणिपुर हिंसा पर BJP ने फैक्ट फाइंडिंग टीम क्यों नहीं बनाई?
ममता ने बंगाल के लिए BJP की बनाई फैक्ट फाइंडिंग कमेटी पर सवाल उठाया है। उन्होंने कहा कि 2 महीने से मणिपुर जल रहा है। तब यह कमेटी कहां गायब रहती है? जब असम NRC को लेकर जल रहा था ये टीम कहां थी? रेसलर अपने ऊपर हुए अत्याचार को लेकर प्रदर्शन कर रहे थे, तब यह कमेटी क्यों नहीं दिखाई दी? दरअसल, 10 जुलाई को भाजपा अध्यक्ष जेपी नड्डा ने बंगाल में हुई हिंसा की जांच करने के लिए चार सदस्यीय फैक्ट फाइंडिंग कमेटी गठित की थी।
TMC ने जीतीं 34 हजार सीटें 
TMC ने ग्राम पंचायत की 34,359 सीटों पर जीत हासिल की है, जबकि 752 सीटों पर आगे है। वहीं, पंचायत समिति की 6,134 सीटें जीती हैं, जबकि 61 सीटों पर आगे चल रही है। इसके साथ ही चुनावों में TMC की जीत तय हो गई है।
भाजपा ने ग्राम पंचायत की अब तक 9,545 सीटें जीती हैं और 180 सीटों पर आगे है। पंचायत समिति की 939 सीटें जीती हैं और 149 सीटों पर आगे चल रही है।
ग्राम पंचायत में कांग्रेस 2,498 सीटें, CPI(M) 2,885 सीटें, जबकि अन्य पार्टियां 2,381 सीटें ही जीत पाई हैं। जबकि पंचायत समिति में कांग्रेस ने 244 सीटें, CPI(M) ने 165 सीटें जीती हैं।
नतीजों में बढ़त मिलते ही TMC कार्यकर्ताओं ने जश्न मनाना शुरू कर दिया है। TMC समर्थकों ने ढोल-नगाड़ों के साथ जुलूस निकाला। महिलाओं ने एक-दूसरे को हरे रंग का गुलाल लगाकर खुशी मनाई। दूसरी तरफ, बंगाल भाजपा अध्यक्ष सुकांता मजूमदार ने नतीजों में गड़बड़ी का आरोप लगाया है।
अब खबर से जुड़ी ये तस्वीरें देखिए...
रविशंकर प्रसाद बोले- ममता की राजनीति वाम दलों से बदतर
भाजपा की फैक्ट फाइंडिंग टीम के प्रमुख रविशंकर प्रसाद ने बुधवार को कहा कि ममता बनर्जी की राजनीति वाम दलों से भी बदतर हो गई है। राज्य में हर चुनाव के दौरान कोर्ट को हस्तक्षेप करना पड़ता है। भाजपा ने उत्तर प्रदेश के पंचायत चुनावों में जीत दर्ज की थी, लेकिन तब राज्य में हिंसा के मामले नहीं देखे गए। बंगाल में ऐसे मामले क्यों होते हैं?
उन्होंने कहा कि मैं राहुल गांधी से भी पूछना चाहूंगा कि बंगाल में उनके पार्टी कार्यकर्ता हिंसा का शिकार हो रहे हैं, फिर भी वे चुप क्यों हैं? चुनावों के दौरान 48 लोगों की हत्या होना लोकतंत्र के लिए शर्मनाक है। मैं उम्मीद करता हूं कि ममता बनर्जी हमारे चार सांसदों को हिंसा-प्रभावित इलाकों का दौरा करने देंगी।
8 जुलाई को हुआ था पंचायत चुनाव
पश्चिम बंगाल की 73,887 ग्राम पंचायत सीटों में से 64,874 पर 8 जुलाई को मतदान हुआ था। बाकी 9,013 सीटों पर उम्मीदवारों को निर्विरोध चुन लिया गया था। निर्विरोध चुने जाने वाले उम्मीदवारों में सबसे ज्यादा 8,874 तृणमूल कांग्रेस से हैं।
चुनाव के दौरान कई बूथों पर हिंसा और बूथ कैप्चरिंग की घटनाएं दर्ज हुई। इसके बावजूद 80.71% मतदान हुआ। शिकायतों के बाद चुनाव आयोग ने सोमवार (10 जुलाई) को 19 जिलों के 697 बूथों पर दोबारा वोटिंग करवाई। वोटिंग 69.85% हुई और हिंसा की कोई बड़ी घटना नहीं हुई।
कहां कौन आगे...
1. ग्राम पंचायत: सीटें- 63229 
2. पंचायत समिति: सीटें- 9730
3. जिला परिषद: सीटें- 928
बंगाल चुनाव से जुड़ी दैनिक भास्कर की ये खास खबरें भी पढ़ें ....
1. पश्चिम बंगाल में बिना सील-साइन के बैलेट पेपर मिले, काउंटिंग से पहले धांधली का दावा
मंगलवार रात करीब 8 बजे मुर्शिदाबाद के डोमकल में आने वाली घोरामारा ग्राम पंचायत की दो सीटों पर काउंटिंग रोक दी गई। यहां ऐसे बैलेट पेपर मिले थे, जिन पर पीठासीन अधिकारी के न साइन थे, न ही सील। तृणमूल विधायक जफीकुल इस्लाम ने इस पर आपत्ति जताई थी। पूरी खबर यहां पढ़ें...
2. बंगाल में पंचायत चुनाव, माहौल विधानसभा चुनाव जैसा; TMC ने 80% कैंडिडेट बदले
पश्चिम बंगाल में आज यानी 8 जुलाई को पंचायत चुनाव के लिए वोटिंग है। राज्यभर में हिंसा की आशंका के बीच नजर नंदीग्राम पर है। 16 साल पहले ममता बनर्जी के सत्ता तक पहुंचने का रास्ता यहीं से निकला था। पूरी खबर यहां पढ़ें...